86 qonunchi Obamani afg'on urushini tezroq tugatishga chaqirmoqda
“Amerikada maktablar, yo’llaru-ko’priklar, infratuzilma ta’mirga muhtoj. Biz oyiga 10 milliard dollarni Afg’onistonga beryapmiz". 
Palatada Afg’onistondagi urushni 2014-yilda tugatish haqidagi masala ovozga qo’yilganida 435 a’zodan birgina Barbara Li qarshi ovoz berdi. Demokrat qonunchi Qo’shma Shtatlar qo’shinlarni belgilangan muddatdan vaqtliroq olib chiqish kerak degan fikrda. Endi esa Barbara Li boshqa siyosatchilarni ham o’z tomoniga og’dirishga harakat qilmoqda. "Urush davom etar ekan, yosh amerikaliklar nobud bo’lmoqda, bunga boshqa yo’l qo’ya olmaymiz", - deydi Li xonim. Uni quvvatlayotgan respublikachi kongressmen Uolter Jons Afg’onistondagi urush AQSh xazinasini quritdi deydi. “Amerikada maktablar, yo’llaru-ko’priklar, infratuzilma ta’mirga muhtoj. Biz oyiga 10 milliard dollarni Afg’onistonga beryapmiz. Bu mablag’ evaziga u yerda yangi yo’llar qurilayapti, lekin ko’p o’tmay ular portlatilayapti. Bizning yosh yigit-qizlarimiz nobud bo’lyapti. Janob prezident, ularni vatanga qaytaring!” – deya hayqiradi kongressmen. Demokrat qonunchi Piter Uelsh esa hamkor davlatlar Afg’onistonni tark etishga shoshmoqda deydi. "Biz nimani kutayapmiz?" - deya so'raydi u. Obamaga yo’llangan maktubda deyiladi. Prezidentlikka nomzod respublikachi kongressmen Ron Pol nazarida AQSh xorijdagi har qanday urushni bas qilishi kerak. “Amerika xalqi Afg’onistondagi urushga qarshi. Biz, Vashingtondagi siyosatchilar, buni nega tushunmayapmiz?” – deya so’raydi u. So’nggi ommaviy so’rovlarda, amerikaliklarning 26 foizigina Afg’onistondagi harbiy harakatlarni quvvatlagan.